KIRJALLINEN KYSYMYS E-3492/01 esittäjä(t): Pere Esteve (ELDR) neuvostolle. Euroopan parlamentin 11. joulukuuta 1990 antama päätöslauselma katalaanista.



Virallinen lehti nro 147 E , 20/06/2002 s. 0189 - 0189



KIRJALLINEN KYSYMYS E-3492/01 esittäjä(t): Pere Esteve (ELDR) neuvostolle (8. tammikuuta 2002) Aihe: Euroopan parlamentin 11. joulukuuta 1990 antama päätöslauselma katalaanista Euroopan parlamentin 11. joulukuuta 1990 antamassa päätöslauselmassa yhteisön kielten ja katalaanin tilasta (A3-0169/90)(1) neuvostoa kehotettiin muun muassa toteuttamaan toimia seuraavien tavoitteiden saavuttamiseksi: 1. yhteisöjen perussopimusten ja -tekstien julkaiseminen katalaaniksi, 2. levittämään yhteisön toimielimiä koskevan julkisen tiedon levittäminen kaikille tiedotusvälineille katalaaniksi, 3. katalaanin sisällyttäminen Euroopan kielten opetusta ja jatkokoulutusta koskeviin komissionohjelmiin, 4. katalaanin käyttö suullisissa ja kirjallisissa yhteydenotoissa asianomaisilla itsehallintoalueilla sijaitsevissa Euroopan komission toimistoissa. Lisäksi kyseisessä päätöslauselmassa todettiin, että yhteisöjen tuomioistuimen työjärjestyksen mukaisesti todistajilla ja asiantuntijoilla on oikeus käyttää katalaania oikeudessa, jos he eivät pysty ilmaisemaan itseään riittävän hyvin jollakin tuomioistuimen työkielellä. Parlamentin ja komission Barcelonan-toimistosta saamieni 4 kohtaa koskevien tietojen mukaan, katalaania käytetään päivittäisessä työssä, yleisölle suunnatussa tiedotuksessa ja toimiston oma-aloitteisesti järjestämissä tapahtumissa jne. Kuitenkin ainoastaan osa Euroopan parlamentin Madridin tiedotustoimiston laatimasta ja levittämästä aineistosta on kirjoitettu katalaaniksi. Edellä mainituissa toimistoissa on pyritty siihen, että entistä suurempi osa parlamentin ja komission julkaisuista saataisiin katalaaniksi, mutta määrärahojen ja asiaa koskevien selkeiden ohjeiden puute on vaikeuttanut tätä työtä. Suurin osa tiedotusmateriaalista on laadittu ja laaditaan ainoastaan espanjaksi. Mikä on neuvoston arvio Euroopan parlamentin päätöslauselmassa esitettyjen tavoitteiden saavuttamisesta? Aikooko neuvosto ryhtyä konkreettisiin toimiin määrärahojen ja selkeiden sääntöjen puutetta sekä katalaanin käyttöä yhteisön toimielimissä koskevan ongelman ratkaisemiseksi? Voiko neuvosto ilmoittaa, käytetäänkö yhteisöjen tuomioistuimessa katalaania? (1) EYVL C 19, 28.1.1991, s. 42. Vastaus (18. maaliskuuta 2002) 1. Neuvosto on pannut merkille Euroopan parlamentin päätöslauselman. Neuvosto kehottaa arvoisaa parlamentin jäsentä kääntymään asianomaisten toimielinten puoleen niitä koskevien tietojen saamiseksi. 2. Neuvosto ei ole käsitellyt niitä muun muassa rahoitukseen liittyviä edellytyksiä, jotka koskevat katalaanin kielen käyttämistä Euroopan yhteisöjen toimielimissä. 3. Neuvosto palauttaa arvoisan parlamentin jäsenen mieleen, että neuvosto antoi istunnossaan 5. marraskuuta 2001 päätöslauselman kulttuurin asemasta Euroopan unionin kehittämisessä ja kävi tästä asiasta julkisen keskustelun, jota yleisö saattoi seurata. Kulttuurisen monimuotoisuuden merkitystä Euroopan unionin kehittämisen pohjana koskevan keskustelun päätteeksi puheenjohtaja esitti yhteenvetona, että kulttuurialan eurooppalaisen yhteistyön yhteydessä asetettujen tavoitteiden ja niiden toteuttamiseksi osoitettujen voimavarojen välinen epäsuhta on ongelmallinen, että on syytä tarkastella ja pohtia uusia, tehokkaampia välineitä, jotka voitaisiin ottaa mahdollisesti huomioon perussopimusten seuraavan tarkistuksen yhteydessä, ja että kulttuuri-identiteetistä ja siihen liittyvistä arvoista tässä yhteydessä käyty keskustelu osoitti, ettei kyseessä ole abstrakti käsite.